El català en cinc minuts. L’espai del Servei Local de Català a Ràdio Marianano
Introducció

Els textos que trobareu a continuació han estat elaborats pel Servei Local de Català de Sant Boi de Llobregat amb la finalitat que siguin emesos per Ràdio Marianao dins de l’espai El català en cinc minuts. L’espai del Servei Local de Català a Ràdio Marianao.
Aquest programa, enregistrat prèviament, s’emet dos cops al dia, els set dies de la setmana, en les franges del migdia i del vespre, amb la finalitat de difondre qüestions diverses sobre la llengua i la cultura catalanes: gramàtica, recursos lingüístics, legislació, cultura popular, etc.

Hem agrupat els espais per temes i de la manera següent:

1.5 Oci i lleure

1.6 Diversos
1.7 Paraules que sovint es confonen

4. Literatura

5. Ortografia

1. LÈXIC I TERMINOLOGIA

1.1 Barbarismes

Barbarismes (I)

Moltes vegades, quan parlem, utilitzem barbarismes, és a dir, paraules d’altres llengües no acceptades en català. En tenim moltes, com és lògic, procedents del castellà, però també de l’anglès.

A continuació us n’oferim una mostra:

No s’ha de dir: grieta, gasto, garganta, lejia, jabalí, lio, toldo, tiburó, inglés.

S’ha de dir, en canvi: esquerda, despesa, gola, lleixiu, porc senglar, embolic, tendal, tauró, anglès. 

Barbarismes (II)

Hi ha tot de paraules que sempre diem malament per influència del castellà. Així doncs, no hem de dir:

Abort, acertar, aclaració, acoso

I, en canvi, sí que hem de dir:

Avortament (paraula que s’escriu amb be baixa), encertar, aclariment i assetjament (paraula aquesta que s’escriu amb dues esses).

Barbarismes (III)

Moltes vegades, quan parlem, utilitzem barbarismes, és a dir, paraules d’altres llengües no acceptades en català. En tenim moltes, com és lògic, procedents del castellà, però també de l’anglès.

A continuació us n’oferim una mostra:

No s’ha de dir: abogat, acondicionar, acoso, despedir, aduana, apertura, aplaçar.

S’ha de dir, en canvi: advocat, condicionar (i també, per tant, aire condicionat) assetjament, acomiadar, duana, obertura, ajornar.

1.2 Cultura popular
Sant Antoni Abat i sant Sebastià

El 17 de gener és sant Antoni Abat, conegut també com a sant Antoni del porquet i sant Antoni dels ases perquè és el patró dels animals, especialment els domèstics.

És quan se celebren els Tres Tombs, festivitat en què els ases i d’altres animals són guarnits amb les millors gales per sortir a fer una passejada, o un tomb, pels pobles i ciutats.

Seguint amb el santoral, el dia 20 de gener és sant Sebastià i el refranyer ens recorda que comencen a allargar-se els dies: “Per sant Sebastià el dia s’allarga una passa de marrà”.

La calçotada 

Ben aviat ja serà època de calçots, un tipus de ceba blanca cultivada especialment per fer-la al caliu. Originàries de la zona tarragonina de Valls i l’Alt Camp, les calçotades s’han fet molt populars i s’han estès arreu de Catalunya.

Els calçots s’acompanyen de carn de be a la brasa, de botifarres i cansalada i -molt important- d’una salsa feta amb alls, tomàquets, nyores i pebrots escalivats, ametlles i avellanes torrades, oli d’oliva, sal i una miqueta de bitxo, si es vol picant.

El darrer diumenge del mes de gener se celebra a Valls la gran festa del calçot.

Animeu-vos-hi i que vagi de gust!!!!

Cicle de carnaval

Ja tenim aquí un altre cop el carnaval o carnestoltes i ens podrem disfressar, paraula aquesta que s’escriu amb e a la síl·laba del mig i amb dues esses.

El cicle de carnaval comença el dijous gras i és costum de menjar botifarra d’ou, truites, coques de llardons i productes ben greixosos. Acaba el dimecres de cendra, amb l’enterrament de la sardina, acte simbòlic que dóna pas a la Quaresma, època de penitència i dejuni.

És també el moment de les rues, de les de comparses i dels balls de màscares.

No us ho penseu més i disfresseu-vos de qualsevol cosa perquè ja ho diuen els refranys:

Per carnaval tot s’hi val.
Per carnestoltes totes les bèsties van soltes.

Quaresma i Setmana Santa

Després del Carnaval és època de Quaresma, de menjar bunyols i bacallà.
Quan s’acaba la Quaresma, arriba l’hora de les palmes i els palmons, de les processons de Setmana Santa i de menjar els ous i la mona de Pasqua.

Ja veieu, doncs, com tota festa té el seu referent gastronòmic.

Per anar obrint boca, us llegirem a continuació un poema de Miquel Martí i Pol dedicat als bunyols:

Acompanyats o sols,

que bons que són els bunyols!

Si són ben ensucrats

te’ls menges a grapats.

I si no ho són també,

que sempre vénen bé.

Sucats en llet fan clar

qualsevol esmorzar.
Sant Ponç

A mitjan de maig floreixen bona part de les herbes remeieres. És per això que l’11 de maig se celebra al voltant del carrer Hospital de Barcelona la fira de Sant Ponç, on es poden comprar tot tipus d’herbes medicinals com ara:

alfàbrega (en castellà, albahaca)

farigola (en castellà, tomillo)

romaní (en castellà, romero)

llorer (en castellà, laurel)

anet (en castellà, eneldo)

orenga (en castellà, orégano)

Festa Major

El 20 de maig és la Festa Major de Sant Boi. Les entitats, les associacions i el mateix Ajuntament organitzen tot d’actes durant aquests dies per celebrar-ho.

Destaquem, per exemple:

► els correfocs: amb els dracs, les colles de diables, els trabucaires i els petards.

► les cercaviles: amb els gegants, els nans o capgrossos i les colles de gralles.

► les colles castelleres, que fan, a més de castells, pilars i torres. El nen o la nena que puja al capdamunt dels castells s’anomena enxaneta.

Si volteu pels carrers de Sant Boi aquests dies trobareu també ballades de sardanes, cant coral i tot tipus d’activitats culturals i esportives.

Sant Joan

El 23 de juny celebrarem la revetlla de Sant Joan i menjarem coques de fruita confitada, de llardons i de crema.

Com a bona celebració a l’entorn del foc comprarem petards i articles pirotècnics en general com ara: bengales i bombetes o cebes, fonts, piules, traques, trons, coets, etc.

Recordeu que, en català, no hem de dir verbena sinó revetlla. En català, berbena (escrita amb be alta totes dues) es refereix només al nom d’una planta que s’acostumava a recollir la nit de sant Joan. 

Tots Sants

Per Tots Sants, castanyes i cargols amb banyes

Per Tots Sants, capes i mocadors grans

Per Tots Sants, desa el vano i treu els guants

Per Tots Sants, els camps blancs

Com bé diuen els refranys, Tots Sants és l’època dels primers freds, de les castanyes, dels moniatos (i no boniatos), dels panellets i d’altres productes típics de la tardor com ara les magranes (en castellà, granadas), els caquis (i no palosantos) i els codonys (en castellà, membrillo).

Pel que fa a aquesta darrera paraula, cal dir que en català tenim dos termes per al castellà membrillo, ja que si codony és, com hem vist, el fruit, quan ens referim a la confitura hem de fer servir la paraula codonyat.

Que tingueu una bona castanyada!

Cicle nadalenc: plantes 

El cicle de Nadal comença amb la festivitat de santa Llúcia, el dia 13 de desembre, amb els tradicionals mercats de pessebres, de tot tipus de guarniments, de plantes i d’avets, paraula que, en català, s’escriu amb be baixa.

Pel que fa a les plantes, cal dir que la reina de fa ja uns anys és la ponsètia o flor de Nadal, que, per la vistositat de les seves fulles, ha esdevingut un element decoratiu molt important.

Ara bé, no hem d’oblidar d’altres espècies vegetals que també acostumen a ser presents a les cases per aquestes dates: el boix (acebo en castellà), el vesc, que es regala per desitjar sort i que en castellà es coneix com a muérdago, i la molsa per als pessebres.

Cicle nadalenc: noms de les festes i d’altres

Per Nadal, cada ovella al seu corral

Per Nadal i Sant Esteve, cadascú a casa seva

Per Nadal i Cap d’Any, cadascú amb el seu company
Per Nadal, a casa i a prop de la brasa

Ja veieu que el refranyer, savi com sempre, ens indica que Nadal és una època de trobades familiars i de llargues estades a casa.

Així doncs, ens podem reunir la Nit de Nadal (en castellà Noche Buena), el dia de Nadal i el de Sant Esteve i la Nit de Cap d’Any, que és com s’anomena en català la Noche Vieja. L’1 de gener és el Cap d’Any, moment adequat per fer nous propòsits. Ja ho diu el refrany: Any nou, vida nova.

És costum també, per aquestes dates, de cantar nadales (en castellà, villancicos), d’assistir a les representacions dels pastorets i, el més menuts, de fer cagar el tió. 

Ah! I vigileu que el Dia dels Sants Innocents no us pengin una llufa!!!!

Cicle nadalenc: gastronomia

Ara ve Nadal

matarem el gall

i a la tia Pepa

li’n darem un tall

Com bé diu la cançó, aviat serem tots a taula menjant gall i capó, garrins, cabrit al forn, gall dindi farcit (en castellà, relleno o embuchado) i tota una sèrie de productes típics de Nadal.

En destacarem uns quants més: torrons de Xixona, de massapà, d’Alacant, d’Agramunt i d’altres. Recordeu que en català el turrón de yema s’ha de dir torró de crema.

Menjarem també escudella, sopa de galets i carn d’olla, canelons, entremesos, amanida de raves i d’api, neules i, per beure, cava.

El cicle de Nadal, gastronòmicament parlant, s’acaba amb el tortell de Reis. Recordeu que qui trobi la fava haurà de pagar el tortell. Que tingueu sort!!!!!

1.3 Esports 












































































































Beisbol 

A Sant Boi, a banda d’esports com el rugbi o el bàsquet, és molt popular també el beisbol, paraula aquesta que en català té la síl·laba que es pronuncia amb més força en l’última posició. Això mateix passa amb d’altres paraules d’esports formades a partir de l’anglès ball: futbol, basquetbol, voleibol, handbol, etc. 

Us presentem a continuació tot de paraules pròpies del beisbol.

Els equivalents catalans de: bateador, batear, catcher, pitcher, poste, outfield o espinillera són: batedor, batre, receptor, llançador, pal, camp exterior o canyellera. 

Bàsquet

Tots sabem que un dels millors jugadors de bàsquet del món és el santboià Pau Gasol, però potser, quan parlem d’aquest esport, no acabem d’utilitzar bé en català les paraules pròpies del bàsquet.

Així doncs, hem de dir anella o cèrcol ( i no aro), bàsquet o cistella (i no cesta), cercle (i no círculo), samarreta ( i no camiseta), tauler (i no tablero), xarxa (i no red). 

Esports d’aventura

Cada cop són més populars els esports d’aventura.

 Els noms en català d’algunes d’aquestes activitats són: descens de barrancs (en castellà, barranquismo); hidrotrineu (en anglès, hydrospeed); salt de pont (en castellà, puenting) i ràfting. 

El gimnàs i la gimnàstica
Fer esport és sempre saludable. Potser fem gimnàstica  i anem al gimnàs. Recordeu que, en català, hem de fer servir paraules com ara:
Gimnàstica aquàtica en lloc d’aquagym

Graons en lloc d’steps
Condicionament físic en lloc de fitness

Pesos en lloc de pesas

Samarreta en lloc de camiseta
Dessuador en lloc de sudadera

Esports de neu

Quan arriba el fred és època de neu, d’anar a la muntanya i de practicar esports d’hivern, d’entre els quals podem destacar l’esquí alpí, l’esquí de fons i el surf de neu (i no snowboard).
Quan ens referim al forfait, en català hem d’utilitzar la paraula abonament o forfet, que, com sabeu, ens permet accedir als remuntadors.
Però si no voleu esquiar o no en sabeu sempre podeu fer passejos nòrdics, lliscar sobre el gel amb patins a les zones habilitades o, simplement, gaudir del paisatge i de la gastronomia de la muntanya.

Sobretot, però, no esquieu forapista!!!!

1.4 Noves tecnologies
Vocabulari bàsic d’internet

A continuació us fem saber quina és la proposta catalana per a conceptes del món de les noves tecnologies que acostumem a anomenar en anglès:

Link: enllaç

E-Mail: correu electrònic

Descarga: baixada

Búsqueda: cerca

Buscador: cercador

Software: programari

Hardware: maquinari

Cracker: pirata informàtic

Ordenador: ordinador

Mouse: ratolí

Càmeres digitals

És possible que molts de vosaltres tingueu una càmera digital.

Sabreu, doncs, que no utilitzen rodet (en castellà, carrete) i sí, en canvi, targetes de memòria, on podreu emmagatzemar totes les fotos que vulgueu.

Segur que també us heu familiaritzat amb paraules com piles recarregables, píxels, sensor d’imatge o pantalla de cristall líquid.

Ja veieu com, gràcies a la càmera, a més de fotografia també hem après noves paraules en català.
1.5 Oci i lleure

Vacances a la muntanya

Si aquest estiu voleu anar a la muntanya a fer acampades o travesses, no us oblideu pas de les botes, de la motxilla, de la cantimplora i de la carmanyola, que és el que en castellà s’anomena fiambrera.

Per dormir, necessitarem, a més de la tenda de campanya, el sac de dormir i un aïllant. En català, aquesta paraula s’escriu amb dièresi a la i.

I, perquè al vespre no passem fred i per si plou, no us deixeu ni el folre polar ni la capelina.

Vacances a la platja

Quan ve el bon temps segur que aprofitem per anar a refrescar-nos a la platja. Ens haurem de posar crema solar, gorres, ulleres de sol i col·locar-nos a sota del para-sol per no cremar-nos. 

També segur que anem carregats amb la gandula, l’estoreta, el matalàs inflable i, per als nens que no saben nedar, els braçals i les bombolletes.

Com només arribar ja estarem cansats de portar tantes coses, podem menjar-nos un cucurutxo a qualsevol quiosquet, que és la paraula que ens proposen en català per al xiringuito.

Podem calmar la set amb refrescos com ara: orxata, paraula que en català s’escriu sense hac inicial, batuts o granissats.

Jocs en català

A l’adreça web www.cpnl.cat/jocs, trobarem tot tipus de propostes perquè els nostres infants juguin en català: jocs d’ordinador, de rol, de taula, etc.

Entre aquests últims podem destacar el dòmino, el parxís, els escacs, les dames i els naips o cartes.

1.6 Diversos

L’hivern i el fred. La confecció

Els refranys ens ho diuen ben clar:

Pel febrer, abriga’t bé

Sol de febrer, mai no dura un dia sencer

Fred de febrer, pitjor que el de gener

Per la Candelera, gran fred o gran gelera

L’hivern és època d’onades de fred i de masses d’aire polar.

Per fer front a les temperatures sota zero (i no baix zero) ens haurem de vestir amb peces com ara la trenca, l’anorac de plomes, el folre polar o la parca.

I per què no? També amb gorres, passamuntanyes i barrets.

Paraules catalanes procedents d’altres llengües

La gran majoria de paraules catalanes procedeixen, com és lògic, del llatí, però, com en totes les llengües, trobem molt vocabulari d’origen ben divers a causa de les influències que es produeixen al llarg de la història.

Així doncs, en català, trobem força paraules de:

-l’àrab: albercoc, albergínia, alcalde, alcohol, arròs, barnús, magatzem, síndria, tarifa i xifra.

-de llengües ameríndies: cacau, tomàquet, cautxú, huracà, mocassí, canoa.

-de llengües africanes: banana, baobab, safari, ximpanzé.

-del xinès: quetxup, te, soja, xarol.

-de l’urdú (una de les llengües que es parlen al Pakistan): caqui

Moltes de les persones que viuen a Catalunya procedents d’altres cultures i que aprenen la nostra llengua reconeixen aquestes paraules com a ben seves.

Els animals (cries i femelles)

A Sant Boi se celebra cada any la Fira de la Puríssima, que tot i que ha anat ampliant el ventall d’actuacions, conserva encara força elements dels orígens com a fira eminentment agrícola i ramadera. 

Volem fer referència també al passat de la Fira i, així, us oferim una sèrie de noms d’animals.

Començarem per saber com s’anomenen en català les cries. Així doncs, ens trobem amb l’anyell o xai (cria del be); el cabrit (de la cabra); el cadell (del gos); el garrí o porcell (del porc), etc.

Pel que fa als noms dels animals femelles, podem trobar-nos amb la truja (la femella del porc), amb l’euga o egua (del cavall); amb la polla díndia (del gall dindi), etc. 

Les espècies vegetals (hortalisses i condiments)

A Sant Boi se celebra cada any la Fira de la Puríssima, que tot i que ha anat ampliant el ventall d’actuacions, conserva encara força elements dels orígens com a fira eminentment agrícola i ramadera. 

Volem fer referència també al passat de la Fira i, així, us oferim una sèrie de noms d’espècies vegetals.

►Comencem pels condiments:

Coriandre (en castellà, cilantro); el pebre (la pimienta). Aquesta paraula en català és masculina i no hem de confondre-la amb el pebrot, pimiento en castellà; el safrà (azafrán); l’orenga (orégano); la tàpera (alcaparra), etc.

►Pel que fa a hortalisses, podem esmentar la carxofa, l’albergínia, la carbassa, el carbassó, el cogombre, el rave, els espinacs, etc.

Esperem que aquestes paraules us siguin útils quan visiteu la Fira. 

Els fruits de tardor

La tardor és època també de tot tipus de fruits tant de conreu com de silvestres.

Entre els primers, podem trobar el raïm (en català s’escriu amb dièresi a la i), les figues, el codony (en castellà, membrillo), les magranes (en castellà, granadas) i les castanyes, per exemple.

D’altra banda, pel que fa als fruits que ens ofereix el bosc, destaquem:

-les móres (en català aquesta paraula porta accent tancat a la o)

-les groselles (paraula aquesta que s’escriu amb una sola essa)

-els gerds (que en castellà s’anomenen frambuesas)

-els nabius (que en castellà s’anomenen arándanos)

-i una gran varietat de bolets: rovellons, pinetells, ceps

Noms de lloc en català

Avui parlarem de noms de lloc del món que tradicionalment diem o escrivim malament per influència del castellà. 

En català hem de dir:

Alemanya

Anglaterra

Algèria 

Ucraïna 

Tunísia (quan ens referim al nom del país)/Tunis (quan ens referim a la capital)

Marràqueix

Hèlsinki

Himàlaia

Moscou

Txernòbil

L’Havana (escrit amb be baixa)

1.7 Paraules que sovint es confonen 
Planell i plànol

Ben sovint confonem les paraules planell i plànol. Intentarem explicar quan hem d’utilitzar-ne una i quan una altra.

Un planell, segons el diccionari, és un lloc pla i elevat. En canvi, plànol és la paraula que hem de fer servir quan ens volem referir a un mapa, un esquema d’un habitatge, etc.

Vegem-ne un parell d’exemples:

· He comprat un plànol de París.

· L’arquitecte ens ha donat ja els plànols de la casa.

Tarja i targeta

Tot sovint confonem les paraules tarja i targeta. Intentarem explicar quan hem d’utilitzar-ne una i quan l’altra.

La tarja és, segons el diccionari, una placa rectangular o ovalada on hi ha escrit un nom o una inscripció.

Així doncs, si fem cas de la definició que acabem de llegir, hem de parlar de targetes de crèdit i de targetes de visita i no pas de targes.

 Potser/Igual

De vegades sentim que algú diu:

Igual vinc demà però no t’ho asseguro.

Aquesta frase, en català, és del tot incorrecta perquè la paraula igual no serveix per expressar una possibilitat.

Hem de dir, doncs:

Potser vinc demà.

Diferència entre provar, tastar i emprovar

Moltes vegades confonem les paraules provar, tastar i emprovar. Intentarem, tot seguit, explicar el significat de cadascuna.

Provar vol dir sotmetre a prova: provar un cotxe, per exemple.

Ara bé, si ens referim a provar vestits, sabates, etc., hem de fer servir la paraula emprovar. D’aquí ve el mot emprovador, que és el lloc on ens emprovem una peça de roba a la botiga.

I si parlem de menjar, hem de dir tastar. Per exemple: tasta la sopa a veure si està salada.

1.8 Expressions i refranys
Refranys del mes de maig (I)

Existeixen molts refranys relacionats amb el mes de maig:


Pel maig cada dia un raig

L’aigua de maig fa créixer els cabells a raig

Maig calent i plujós fa l’any ric i abundós.

De ben segur, però, que per al més famós feu servir el castellà perquè no sabeu com es diu en català. Ens referim al refrany següent: “Hasta el cuarenta de mayo no te quites el sayo”.

En català, es pot dir de diverses maneres, però totes amb el mes d’abril i no pas amb el maig:

A l’abril no et llevis un fil o Fins a setanta d’abril no et llevis un fil.

Refranys del mes de maig (II)

Les pluges del mes de maig són decisives per a les collites. Ja ho diuen els refranys: “Maig calent i plujós fa l’any ric i abundós”. 

Però a més del caràcter benefactor per al camp hi ha la creença que l’aigua de maig té virtuts: que porta bellesa o que enforteix els cabells. Tornem al refranyer: “L’aigua de maig fa créixer els cabells a raig”.

Refranys relacionats amb la meteorologia

Sovint es parla de la sequera que pateix l’Amazones, fruit, sens dubte, del canvi climàtic que es produeix arreu del planeta a causa de l’excés de contaminació.

Us preguntareu per què parlem de canvi climàtic en un apartat de llengua com aquest. Doncs perquè repassant el refranyer català constatem també que a poc a poc s’ha anat produint un augment de la temperatura ambiental, fins al punt que tenim estiu fins ben entrada la tardor.

Observeu-ho amb els refranys següents:

Per Tots Sants, capes i mocadors grans

Per Tots Sants, els camps blancs

Per sant Martí (que és l’11 de novembre), neu al pi; si no hi és al vespre, hi és al matí.

Per sant Andreu (el 30 de novembre), pluja, neu o fred molt greu.

Pel desembre, gelades i sopes escaldades.

Pel desembre, gelades i nevades i llargues matinades.
Sembla, i la gent més gran ho pot constatar perfectament, que antigament el fred arribava molt abans que ara perquè actualment l’estiu es resisteix a marxar.

Expressions (I)

Us volem explicar el significat d’algunes expressions que es fan servir molt habitualment en català. Són les següents:

-som al ball i hem de ballar. Es diu quan es vol indicar que les situacions difícils s’han d’afrontar fins que no se solucionin.

-tenir mala bava. S’aplica a algú que és dolent, que actua amb maldat.

-no entendre-hi un borrall. És l’equivalent del castellà No entender ni pizca, ni jota.

I, per últim:

-qui no té memòria ha de tenir cames, que s’aplica quan algú s’ha descuidat d’emportar-se alguna cosa d’un lloc i ha de tornar-hi per agafar-la. 

Expressions (II)

Explicarem el significat d’algunes expressions que s’utilitzen molt habitualment en català.

-fer-ne de l’alçada d’un campanar: correspon a la frase castellana hacerlas de padre y muy señor mío.

-estimar-se més: és exactament el mateix que preferir. Així podem dir: què t’estimes més (o què prefereixes): sopa o verdura?

-dir fàstics de: significa parlar molt malament d’alguna cosa o d’algú.

2. DRETS LINGÜÍSTICS
Establiments del ram de l’hostaleria

Segons la legilació vigent, els establiments del sector de l’hostaleria (bars, cafeteries) han de poder atendre els seus clients en qualsevol de les dues llengües oficials a Catalunya. Per tant, han d’estar preparats per poder atendre el client en català, si aquest així ho desitja.

De la mateixa manera han de tenir, com a mínim en català:

la senyalització i els cartells d’informació de caràcter fix, les cartes, les llistes de preus, etc. 

Noms de lloc

Segons la legislació vigent els noms de lloc de Catalunya tenen com a única forma oficial la catalana, excepte els de la Vall d’Aran, que tenen l’aranesa com a única forma oficial.

Així doncs, utilitzarem només el català en els noms dels municipis, de les comarques, dels carrers, places i barris o dels accidents geogràfics.

Vegem-ne alguns exemples: plaça de la Generalitat, barri de Camps Blancs, la Ciutat Cooperativa, carrer del Rosselló, carretera de Sant Climent.

Conceptes de llengua pròpia i de cooficialitat

L’Estatut d’Autonomia de Catalunya estableix una distinció entre llengua pròpia i llengua oficial. Així, es considera el català com l’única llengua pròpia de Catalunya; és per això que és la llengua de l’ensenyament obligatori i de l’Administració pública, per exemple.

D’altra banda, el català és, juntament amb el castellà, llengua cooficial.

Per resumir, podem dir, doncs, que el català és la llengua pròpia de Catalunya i que és també, juntament amb el castellà, llengua oficial.

3. CULTURA I LLEURE EN CATALÀ

Aprendre llengües per viatjar

Moltes vegades aprofitem l’estiu i les vacances per conèixer món i també, altres llengües.

A continuació us citem dues pàgines web que contenen tota una sèrie de recursos sobre llengües del món, entre les quals hi ha també el català.

Són les següents: 

www.travlang.com
www.worldlanguage.com
Contenen, entre d’altres, diccionaris de traducció, informació sobre els diferents països, etc.

Llibres i revistes
 en català

Sabeu que de revistes en català n’hi ha de temàtica ben diversa i per a tots els públics? 

Us en citem unes quantes:

Sàpiens, d’història

Descobrir Catalunya, de viatges

Enderrock, de música 

Nat, de natura

Descobrir Cuina, de gastronomia 

Pel que fa a publicacions periòdiques per a infants i joves, podeu triar entre les següents:

Cavall Fort

Cucafera

Tiroliro

Reporter DOC

Tretzevents

La revista dels súpers

4. LITERATURA

Poema del mes de gener

Ja ho diu el refrany Any nou, vida nova. Quan comença l’any és el moment dels propòsits i de nous projectes. 

També ens trobem al bell mig de l’hivern (recordeu que aquesta paraula en català s’escriu amb hac i be baixa) atès que gener i febrer són tradicionalment a casa nostra els mesos més freds de tot l’any. Així ho expressa Miquel Martí i Pol al poema Gener:
Cal anar amb compte amb el glaç,

que si bades i rellisques

et pots molt bé trencar un braç.

Si voleu, podeu llegir aquesta poesia tota sencera al recull Per molts anys!

Poema sobre la crema de sant Josep

El 19 de març és sant Josep. Antigament era festa a Catalunya i s’acostumava a menjar crema per postres.

A continuació us llegirem un fragment del poema de Miquel Martí i Pol anomenat, precisament, Crema:

La crema

quan crema

no és bona crema.

Cal deixar-la reposar

i posar-la a la nevera

per fer postres l’endemà.

L’endemà fa un tel gruixut

que si se’l toca per sobre

sembla ben bé de vellut.

Que aprofiti!
Poema del mes d’abril
Com ja deveu saber, el 23 d’abril és el dia de Sant Jordi, la festivitat de la rosa i el llibre.

Aprofiteu el bon temps per voltar pels carrers i per comprar alguna de les novetats literàries que cada any ens presenten les editorials.

Ah! I no us oblideu pas de regalar roses, que sempre són benvingudes.

Us deixem amb un tast de poesia de Miquel Martí i Pol:

Per l’abril,

Si cada gota en val mil,

cada rosa en val deu mil

i cada llibre cent mil.

Poema del mes de juny

Avui farem un tastet de poesia, que sempre ve de gust.

Com ja és habitual, us presentem el poema que Miquel Martí i Pol dedica al mes de juny:

Visca, visca el mes de juny,

la falç al puny.

Diu la dita que a l’estiu

tota cuca viu

i és ben cert, que a tot arreu

n’hi ha més de deu.

Aranyes i escarabats

fan quasi ramats,

i tot d’altres bestioles

que no van mai soles.

Quieta Nit, de Pere Calders

Tradicionalment han estat els Reis de l’Orient els qui han portat les joguines per als nens. Cada vegada més, però, apareix en escena el Pare Noel, personatge de la tradició anglosaxona. En algunes cases es tria entre l’un o l’altre, però en moltes d’altres es combinen tots dos.

L’escriptor català Pere Calders ja es feia ressò d’aquesta dicotomia l’any 1949 en el conte Quieta nit. Us en transcrivim un fragment a continuació:
“La figura vermella i rodona d’un Pare Noel obstruí la porta. 

-On són els nens?

-Són  a dalt, dormint. Però si no parla més baix els despertarà.

-Despertar nens forma part de la meva feina.

-Li han donat una mala adreça. En aquesta casa fem Reis.

El pare Noel, així, va anar-se’n tal com havia vingut, omplint amb la seva silueta tot el marc de la porta.”

Si voleu llegir aquest conte sencer, el podeu trobar recollit al volum Cròniques de la veritat oculta, de Pere Calders.

5. ORTOGRAFIA

5.1 Accentuació

Accentuació

En català, la lletra A, si és que s’ha d’accentuar, sempre porta accent obert (que és aquell que és diferent del castellà).

Les lletres I/U, si s’han d’accentuar, sempre el porten tancat, és a dir, com en castellà.

En canvi, les lletres E/O poden portar o bé accent obert o bé accent tancat, segons com es pronunciïn
Accents desplaçats per influència del castellà 

En català hi ha moltes paraules que diem amb l’accent malament per influència del castellà.

Així doncs, hem de dir: beisbol, handbol, futbol, medul·la, període, timpà, pneumònia, atmosfera, diòptria, rèptil, tèxtil, míssil.

L’accent obert en la lletra E

En català, la lletra E pot portar accent obert o accent tancat. A continuació explicarem alguns casos en què porta accent obert, que és el que és diferent al castellà.

Porten accent obert:

-la majoria de numerals: cinquè, sisè, setè, vuitè.

-els gentilicis acabats en -es: anglès, japonès, francès.

-els participis dels verbs compostos de metre: per exemple, admès, perquè ve del verb admetre.

-els mots: vostè, perquè, cafè, pagès, estrès. 

Accent diacrític (I)

En general, en català, les paraules d’una sola síl·laba no s’accentuen, tret dels casos en què l’accent es fa servir per distingir paraules de significat diferent.

Per exemple:

-accentuem la paraula bé si ens referim a la paraula castellana bien i no pas quan ens referim a l’animal (cordero)

-accentuem déu quan ens referim a la divinitat i no pas a la xifra.

-accentuem dóna quan és del verb donar i no quan ens referim a una senyora.

Accent diacrític (II)

Les paraules d’una sola síl·laba no porten accent gràfic. Ara bé, n’hi ha algunes que sí que en porten per diferenciar-se d’altres. És el cas, per exemple, de més i de nét. Vegem-ho:

Més porta accent quan és l’adverbi de quantitat (vull més pa) i no en porta, en canvi, quan es referim al mes de l’any.

Nét porta accent quan ens referim al castellà nieto i no en porta quan volen dir limpio. En aquest cas, a més, hi ha una diferència pel que fa a la lletra e perquè en un cas es tracta d’una e oberta i en un altre cas d’una e tancada.

5.2 Conjuncions

Les conjuncions i/o

En català, la conjunció i llatina no es canvia mai per e, ni tan sols davant d’una paraula que comenci per i. Així doncs, hauríem de dir i escriure, per exemple:

Subministraments tècnics i industrials i no pas subministraments tècnics e industrials.

Amb la conjunció o passa el mateix: no canvia mai de forma encara que la paraula següent comenci per o. 

5.3 Consonants

NY

El so que en castellà s’escriu amb eñe (Ñ), en català s’ha d’escriure amb NY. Per exemple: cigonya, bunyol, canya, Alemanya, etc.

A diferència del castellà, aquest so, en català, pot aparèixer sol a final de paraula: any, bany, estany, pany.

L·L
La ela geminada és una lletra característica del català formada per dues eles amb un punt enmig, que s’anomena punt volat perquè va a mitja alçada. La ela geminada es llegeix com una sola ela.

Tot i que hi ha algunes normes per saber quan hem d’escriure ela geminada i quan no, el més pràctic és que mirem el diccionari.

Vegem, a continuació, algunes paraules amb ela geminada: col·legi, col·laboració, col·locar, excel·lent, novel·la, metàl·lic, intel·ligent, tranquil·la.

B/V
En català, s’anomena be baixa la lletra que en castellà es coneix com a uve.

Tot i que hi ha regles per saber quan hem d’escriure be alta o be baixa, cal recordar algunes paraules.

Per exemple:

-s’escriuen amb be baixa: advocat, avet, cavall, provar, govern, haver.

-s’escriuen amb be alta: automòbil, calb, basc, berruga, trobar, treballar.

H
La lletra h és muda i es conserva per tradició. Per tant, cal recordar les paraules que en porten i les que no.

-Porten h inicial:

Harmonia, hivern, hereu

-Porten h enmig de mot:

Ahir, tothom, tothora, exhibir

Cal tenir en compte que paraules com: orxata o cacauet, a diferència del castellà, no porten h.
G/J
En principi, escrivim jota davant de les volcals a/o/u. Per exemple,  menjar, joc, justícia. I escrivim ge davant de les vocals e/i: gerro, girafa.

Ara bé, hi ha algunes excepcions com ara: injecció, subjecte, objecte, jeure, majestat i d’altres.

En cas de dubte, sempre és recomanable consultar el diccionari.

5.4 Apostrofació
Apostrofació de l’article

Els articles el/la s’apostrofen davant de paraules començades per vocal o h:

l’estanc, l’òptica, l’hospital.

Hem de tenir en compte, però, que no s’han d’apostrofar les paraules femenines que comencen per I/U àtones. (Recordem que els síl·labes àtones són aquelles on no cau el cop de veu més fort).

Així doncs, direm l’illa però direm la impremta, per exemple. I direm l’urna, però direm la universitat.

6. MORFOLOGIA
6.1 Masculins i femenins

Morfologia: masculins i femenins (I)

En català hi ha tota una sèrie de paraules que són femenines, però que normalment diem en masculí per influència del castellà.

Ens referim a paraules com: una allau (alud en castellà), una anàlisi, una síndrome, unes postres, entre d’altres.

Vegem-ne alguns exemples:

· És època de fortes allaus a la muntanya.

· Avui he anat a fer-me una anàlisi de sang

· Cada cop hi ha més casos al món de síndrome d’immunodeficiència adquirida.

· És molt bona cuinera i sempre fa unes postres boníssimes.

Noteu, per acabar, dues coses:

· la paraula anàlisi si és singular no porta essa final.

· La paraula SIDA és femenina perquè és una sigla formada per, entre d’altres, la paraula síndrome.

Masculins i femenins (II)

Normalment, per formar el femení d’una paraula afegim una a a la forma masculina però, de vegades, hem d’utilitzar dues paraules diferents.

És el cas de:

Amo-mestressa

Gendre-nora 

Oncle-tia

Ase-somera

Boc-cabra

Toro-vaca

Porc-truja

Masculins i femenins (III)

Normalment, per fer el femení d’una paraula és suficient afegir-hi una A a la forma masculina.

Hi ha casos, però, que tenen la mateixa forma per al masculí que per al femení. Són, per exemple:

-els acabats en –aire: el cantaire/la cantaire

-els acabats en –arca: el monarca/la monarca

-els acabats en –cida (atenció: s’ha de llegir sida): el suïcida/la suïcida

-els acabats en –ista: el dentista/la dentista

-els acabats en –ta: el gimnasta/la gimnasta

Masculins i femenins (IV)

Normalment, per fer el femení d’una paraula és suficient afegir-hi una A a la forma masculina, com per exemple: nen-nena, forner-fornera.

Cal tenir en compte, però, tota una sèrie de casos especials:

1. Els acabats en vocal tònica o forta afegeixen una N: capità-capitana, lleó-lleona, padrí-padrina.

2. Els masculins acabats en –leg (biòleg, traumatòleg) fan el femení en -loga: biòloga, traumatòloga.

3. Per acabar avui, esmentarem que alguns càrrecs, títols nobiliaris, professions, etc. fan el femení en –essa (amb dues esses): baró-baronessa, metge-metgessa.

Masculins i femenins (V)

Normalment, per fer el femení d’una paraula és suficient afegir-hi una a a la forma masculina, com per exemple: noi-noia, gat-gata, jardiner-jardinera.

Cal tenir en compte, però, els casos següents:

1. Els mots acabats en p, t i c canvien aquestes lletres per una b, una d i una g, respectivament, a l’hora de formar el femení. Vegem-ne alguns exemples:

Llop-lloba

Cunyat-cunyada

Amic-amiga

2. Els masculins acabats en una e no accentuada canvien aquesta e per una a. Per exemple, les paraules mestre, alumne i pediatre acaben en e si són masculines i en a si són femenines.

Canvi de significat segons el gènere (I)

En català hi ha tota una sèrie de noms que tenen un significat si són masculins i un altre si són femenins. Vegem-ne uns quants:

●el fi/la fi:

En masculí, el fi vol dir objectiu o finalitat. Exemple: hem fet una reunió amb el fi d’aclarir unes quantes coses.

En femení, en canvi, vol dir acabament. Exemple: des del principi fins a la fi.

●el llum/la llum:

En masculí, el llum és l’aparell, el que en castellà anomenem lámpara. Exemple: m’he comprat un llum per al menjador.

En femení significa claror. Exemple: avui fa un dia amb una llum molt clara.

Canvi de significat segons el gènere (II)

Hi ha paraules que canvien de significat segons si són masculines o femenines. Per exemple: 

-Editorial en masculí es refereix a l’article del diari i, en femení, es refereix a una empresa editora de llibres.

-El pols, en masculí, és el que en castellà s’anomena pulso i en femení, la pols, es refereix a el polvo.

Cal tenir ben present, doncs, què és el que volem dir en cada moment.

6.2 Diversos
Al matí, a la tarda, al vespre

Davant les parts del dia hi va la preposició a: al matí, a la tarda, al vespre, a la nit, a la matinada. 

És per influència del castellà que molta gent diu pel matí. Aquesta expressió és, però, totalment incorrecta.

7. RECURSOS LINGÜÍSTICS
Nou portal de recursos lingüístics

Ja podeu accedir al portal de recursos lingüístics És a dir a través de l’adreça www.esadir.com.

Hi trobareu moltíssima informació sobre la llengua catalana i eines perquè pugueu resoldre tot tipus de dubtes a l’hora d’escriure en català.

Paraules admeses al nou diccionari

L’Institut d’Estudis Catalans ha presentat ja la segona edició del Diccionari de la llengua catalana, que incorpora paraules noves com ara: copisteria, ludotecari, quètxup o zàping, entre d’altres.

És a la venda a totes les llibreries. També es pot consultar en línia a l’adreça següent:

http://www.iec.cat

Recursos lingüístics en línia: GDLC

A Internet podeu trobar multitud de recursos que us poden ajudar si voleu redactar en català. 

Avui us presentem el portal GREC.NET, des d’on podreu accedir lliurement al Gran diccionari de la llengua catalana i al Diccionari multilingüe, entre d’altres.

L’adreça és la següent: www.grec.net
Traductor automàtic

Ja és operatiu un traductor automàtic en línia i d’accés lliure, que permet, entre altres, traduir textos del castellà al català.

Cal tenir en compte, però, que totes les traduccions resultants d’un procés com aquest han de ser revisades a posteriori.

El trobareu a l’adreça següent: http://traductor.gencat.cat
8. SOCIOLINGÜÍSTICA

Origen, territori i població de la llengua catalana

La llengua catalana prové del llatí i s’estén per un territori d’uns 68.000 quilòmetres quadrats en els quals viuen uns onze milions i mig de persones.

És parlada en quatre estats: França, Itàlia, Espanya i Andorra.

Es calcula que tota l’àrea on es parla català ocupa una superfície d’uns 68.000 km2, que és superior a la de països com Bèlgica, Dinamarca o Suïssa, per exemple.

És l’única llengua pròpia de Catalunya i és oficial conjuntament amb el castellà. 

Varietats dialectals

Com en totes les llengües, en català també podem distingir diverses varietats geogràfiques.

Si coneixeu algú de Lleida, de Girona, de Tortosa, de València o de Mallorca, us haureu adonat que, tot i que ens entenem, parla diferent a com ho fem a la zona de Barcelona

Així doncs, les varietats del català són les següents: nord-occidental, valencià, rossellonès, balear, alguerès i central, que és la varietat de la zona on vivim.

El coneixement i l’ús de la llengua en els diversos territoris de parala catalana no és uniforme a causa de la diversitat de realitats històriques i polítiques. 


El català i les llengües del món

Segons un estudi recent, la llengua catalana ocupa el lloc número 88 en el rànquing de les llengües més parlades al món, amb 9.118.882 parlants.

Les 5 primeres llengües de la llista són, per aquest ordre: el xinès mandarí, l’espanyol, l’anglès, el bengalí i l’hindi.

Al món hi ha unes 6.800 llengües repartides en uns 220 estats. És evident, doncs, que en la majoria d’estats, com és el cas de l’Estat espanyol, es parla més d’una llengua.

L’aranès

A la Vall d’Aran s’hi parla, a més del català i del castellà, una altra llengua, anomenada aranès.

L’aranès és una variant de l’occità, llengua aquesta que es parla al sud de l’Estat francès i que prové directament del llatí com el català, el castellà, el francès, l’italià i d’altres.

És llengua pròpia a la Vall d’Aran i oficial a Catalunya, conjuntament amb el català i el castellà. 














































































































